Fuq l-istedina ġentili tal-Prim Ministru Borissov, ser niltaqgħu f'Sofija għada għal ikla ta' ħidma informali qabel is-Summit bejn l-UE u l-Balkani tal-Punent. Skont il-pjan, id-diskussjoni tagħna ser tiffoka fuq l-innovazzjoni u l-ekonomija diġitali – żewġ temi ta' riflessjoni strateġika fuq l-Aġenda tal-Mexxejja. In-Nota mehmuża tiddeskrivi fil-qosor il-kwistjonijiet ewlenin rilevanti biex isservi bħala gwida għad-diskussjoni tagħna. Ser tkunu mistednin tirriflettu fuq żewġ mistoqsijiet: X'għandu jsir fil-livell tal-UE biex tkun appoġġata u tingħata spinta 'l quddiem l-innovazzjoni radikali u rivoluzzjonarja? Kif tista' l-UE ssir attur importanti fil-qasam tal-big data? Dan ser ikun dibattitu miftuħ, mingħajr konklużjonijiet bil-miktub f'dan l-istadju. Madankollu, bħal dejjem, ser jgħin biex tingħata direzzjoni għad-deċiżjonijiet tal-Kunsill Ewropew f'Ġunju. Matul il-laqgħa tagħna, ser nirriflettu wkoll fuq żviluppi globali reċenti, b'mod partikolari wara t-tħabbiriet tal-President Trump dwar l-Iran u l-kummerċ kif ukoll l-avvenimenti drammatiċi l-aktar reċenti f'Gaża. Fir-rigward tad-deċiżjoni tal-Istati Uniti li tirtira mill-ftehim mal-Iran dwar il-qasam nukleari, ser nistaqsi lit-tliet mexxejja li huma firmatarji tal-ftehim, jiġifieri l-Prim Ministru May, il-Kanċillier Merkel u l-President Macron, biex jippreżentaw l-evalwazzjoni tagħhom tas-sitwazzjoni wara l-irtirar tal-Istati Uniti. Nixtieq li d-dibattitu jikkonferma mingħajr l-ebda dubju li sakemm l-Iran jirrispetta d-dispożizzjonijiet tal-ftehim, l-UE ser tirrispettah ukoll. Din hija l-pożizzjoni diġà diskussa mill-ministri għall-affarijiet barranin tagħna u ppreżentata mir-Renju Unit, il-Ġermanja u Franza, li qed jistinkaw biex isostnu l-ftehim. Għandna wkoll niġu aġġornati mir-Rappreżentant Għoli Mogherini, filwaqt li l-President Juncker ser jaqsam magħna l-ħsibijiet tiegħu fuq kif jistgħu jiġu ppreservati l-aħjar l-interessi tal-kumpanniji Ewropej involuti f'kooperazzjoni ekonomika mal-Iran. Fir-rigward tal-miżuri kummerċjali tal-Istati Uniti, il-President Juncker ser jagħtina informazzjoni dwar is-sitwazzjoni attwali. Kif nafu, it-tariffi tal-Istati Uniti fuq l-azzar u l-aluminju ma jistgħux jiġu ġġustifikati abbażi ta' raġunijiet ta' sigurtà nazzjonali. Għalhekk aħna qbilna f'Marzu li nappellaw għall-eżenzjoni permanenti tal-UE minn dawn it-tariffi u appoġġajna bis-sħiħ il-passi meħuda mill-Kummissjoni Ewropea biex jiġi żgurat li l-interessi tal-UE jkunu protetti għalkollox. Dan jinkludi l-possibbiltà li nirreaġixxu għall-miżuri tal-Istati Uniti kif xieraq u b'mod proporzjonat, f'konformità mar-regoli tal-Organizzazzjoni Dinjija tal-Kummerċ. Filwaqt li fakkarna fl-impenn Ewropew favur relazzjonijiet transatlantiċi b'saħħithom bħala l-pedament tas-sigurtà u l-prosperità kemm tal-Istati Uniti kif ukoll tal-Unjoni Ewropea, enfasizzajna wkoll l-appoġġ tagħna għal djalogu dwar kwistjonijiet kummerċjali ta' interess komuni. Għada filgħaxija ser nipproponi li ma niċċaqalqux mill-pożizzjoni tagħna. L-appoġġ imġedded u sħiħ tagħna għall-Kummissjoni Ewropea ser isaħħaħ il-pożizzjoni tagħha fin-negozjati mal-Istati Uniti. Dan huwa l-uniku mod biex jiġu protetti l-interessi Ewropej. Huwa ċar li mhijiex l-UE li qed tipperikola r-relazzjonijiet transatlantiċi. Iżda jeħtieġ li nkunu ċerti li għamilna kulma stajna, u fil-limiti tar-regoli internazzjonali tal-kummerċ, biex nevitaw xenarju negattiv. L-għada, ser niltaqgħu mas-sħab tagħna tal-Balkani tal-Punent b'mod kollettiv għall-ewwel darba fi 15-il sena. Wara ż-żjara reċenti tiegħi fir-reġjun, ninsab konvint li l-UE hija l-uniku sieħeb li ġenwinament jimpurtah mill-istabbiltà tar-reġjun kollu kemm hu u minn futur prosperu għall-popli tiegħu – minflok ma tittrattah bħala logħba ċess ġeopolitika, li fiha l-popli huma pedini. Il-perspettiva Ewropea għall-Balkani tal-Punent għandha tibqa' impenn sod għaż-żewġ naħat. Iżda minbarra d-dikjarazzjonijiet politiċi dwar il-futur, jeħtieġ li nuru li jimpurtana mill-iżvilupp ekonomiku tal-Balkani tal-Punent issa f'dan il-mument. L-investiment f'kollegamenti infrastrutturali u umani mar reġjun tal-Balkani tal-Punent u fi ħdanu huwa fl-aħjar interess tal-UE. U l-objettiv tas-summit tagħna huwa li nagħtu xhieda ta' dan. Nota tal-Aġenda tal-Mexxejja dwar l-Innovazzjoni u d-Diġitali Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa